Vleisskandaal: Hier is die sondebokkeArgieffoto Die name van bekende supermarkte wat hulself aan die vleisskandaal skuldig gemaak het, is Sondag in City Press bekendgemaak. Pick ‘n Pay, Shoprite, Fruit and Veg City, Woolworths en Spar is van die supermarkte wat vleisprodukte, wat se bestanddele nie volledig bekendgemaak is nie, verkoop. City Press berig verder dat die handelaars hoofsaaklik voorgestel het dat die bevindings blameer kan word op kruisbesoedeling waar een stuk vleis na ‘n ander snybord, sae, hande en toerusting verplaas word. Whitey Basson, hoof uitvoerende beampte van Shoprite, het aan die koerant gesê daar was nie “opsetlike vervalsing om verbruikers te mislei” nie. ‘n Studie van die Universiteit van Stellenbosch het bevind dat nagenoeg 60% van die 139 produkte wat hulle getoets het, bestanddele bevat wat nie op die etikette aangedui is nie, insluitend donkie, waterbuffel, bok en vark. Van die 32 produkte wat van Shoprite en Checkers getoets is, was 20 verkeerd aangedui. Volgens Basson maak dié bevindings nie sin nie. “Geen slagter in sy volle verstand sal opsetlik ‘n klein stukkie lamsvleis, wat meer per kilogram kos, by ‘n suiwer beeswors, wat goedkoper is, invoeg nie,” het hy gesê. Peter Arnold, voedseldirekteur van Pick ‘n Pay, het gesê die hoeveelhede van onverklaarde diereprodukte wat in die Stellenbosch-studie opgespoor is, is “baie klein”. Hy sê daar is ‘n internasionale drumpel dat vleis een persent onverklaarde produk mag bevat, as vergunning vir kruisbesoedeling. Louw Hoffman, die wetenskaplike wat die studie voltooi het, sê die studie bewys dat verkeerde etikette “algemeen in Suid-Afrika voorkom”. “Dit oortree voedseletikettering-regulasies en kan ‘n invloed hê op ekonomiese, godsdienstige, etiese en gesondheidswaardes,” het Hoffman gesê. Die studie het vleisprodukte van winkels in Gauteng, die Wes-Kaap, die Oos-Kaap en KwaZulu-Natal ondersoek. Sidwell Medupe, woordvoerder vir die departement van handel en nywerheid, het gesê ‘n ondersoek is van stapel gestuur om vleisetikettering te ondersoek. -SAPA